ประกาศกรมทะเบียนการค้าประกาศกรมทะเบียนการค้าเรื่องหลักเกณฑ์การปฏิบัติตามประกาศของคณะปฏิวัติฉบับที่๒๘๕ ประมวลกฎหมายแพ่งและพาณิชย์ มาตรา ๑๑๓๙มาตรา๑๑๙๙ และพระราชบัญญัติบริษัทจำกัด พ.ศ. ๒๕๓๕มาตรา ๖๔มาตรา ๑๒๗--------------------- โดยที่กรมทะเบียนการค้าได้พิจารณาเห็นสมควรแก้ไขปรับปรุงหลักเกณฑ์การปฏิบัติตามประกาศของคณะปฏิวัติ ฉบับที่ ๒๘๕และประมวลกฎหมายแพ่งและพาณิชย์ มาตรา ๑๑๙๙ และมาตรา ๑๑๓๙ ให้เหมาะสมและสอดคล้องกับการปฏิบัติงานของกรมในปัจจุบัน อธิบดีกรมทะเบียนการค้าในฐานะสารวัตรใหญ่บัญชี ตามประกาศของคณะปฏิวัติ ฉบับที่ ๒๘๕ ในฐานะนายทะเบียนกลางสำนักงานทะเบียนหุ้นส่วนบริษัทกลาง ตามประมวลกฎหมายแพ่งและพาณิชย์ และในฐานะนายทะเบียนบริษัทมหาชนจำกัดตามพระราชบัญญัติบริษัทมหาชนจำกัด พ.ศ. ๒๕๓๕ จึงออกประกาศไว้ดังต่อไปนี้ ข้อ๑ ให้ยกเลิกประกาศกรมทะเบียนการค้า เรื่อง หลักเกณฑ์การปฏิบัติตามประกาศของคณะปฏิวัติ ฉบับที่ ๒๘๕ และประมวลกฎหมายแพ่งและพาณิชย์มาตรา ๑๑๙๙ และมาตรา ๑๑๓๙ ลงวันที่ ๒๓ มิถุนายน พ.ศ. ๒๕๓๒ บรรดาคำสั่งประกาศ ระเบียบ คำชี้แจง หรือหลักเกณฑ์การปฏิบัติใดในส่วนที่ได้กำหนดไว้แล้วในประกาศนี้ หรือซึ่งขัดหรือแย้งกับประกาศนี้ให้ใช้ประกาศนี้แทน หมวด ๑ การส่งคำแปลรหัสที่ใช้ลงรายการในบัญชีด้วยเครื่องจักร ทำบัญชีเป็นภาษาไทย ---------------- ข้อ๒ผู้มีหน้าที่จำทำบัญชีที่ลงรายการในบัญชีเป็นรหัสด้วยเครื่องจักรทำบัญชีต้องส่งคำแปลรหัสเป็นภาษาไทยก่อนที่จะเริ่มใช้เครื่องจักรลงรายการในบัญชีโดยเอกสารที่จัดส่งให้ระบุชื่อธุรกิจ จำนวนแผ่นและให้หุ้นส่วนผู้จัดการของห้างหุ้นส่วนจดทะเบียน หรือกรรมการผู้มีอำนาจของบริษัทจำกัดหรือกรรมการผู้มีอำนาจของบริษัทมหาชนจำกัดหรือผู้จัดการของนิติบุคคลที่ตั้งขึ้นตามกฎหมายของต่างประเทศ หรือเจ้าของร้านค้าแล้วแต่กรณี อย่างน้อยหนึ่งคนลงลายมือชื่อรับรองเอกสารนั้นด้วย กรณีที่มีการเปลี่ยนแปลงเพิ่มเติมรหัสบัญชีจากที่เคยส่งไปแล้วให้ส่งคำแปลรหัสส่วนที่เปลี่ยนแปลงเพิ่มเติมนั้นโดยเอกสารที่จัดส่งให้ปฏิบัติตามความในวรรคแรก ข้อ๓ การส่งคำแปลรหัสตามข้อ ๒ ให้ผู้มีหน้าที่จัดทำบัญชีปฏิบัติดังนี้ ๓.๑กรณีที่มีสำนักงานแห่งใหญ่ตั้งอยู่ในเขตกรุงเทพมหานคร ให้ส่งต่อสำนักกำกับดูแลธุรกิจ ๓.๒กรณีที่มีสำนักงานแห่งใหญ่ตั้งอยู่ในเขตท้องที่จังหวัดใดให้ส่งต่อสำนักงานทะเบียนการค้าจังหวัดนั้น หรือจะส่งต่อสำนักกำกับดูแลธุรกิจโดยตรงก็ได้ หมวด ๒ การส่งงบดุล บัญชีกำไรขาดทุนและบัญชีรายชื่อผู้ถือหุ้น ------------ ข้อ๔ ห้างหุ้นส่วนจดทะเบียน และนิติบุคคลที่ตั้งขึ้นตามกฎหมายของต่างประเทศต้องส่งงบดุลและบัญชีกำไรขาดทุนต่อสำนักงานกลางบัญชีหรือสำนักงานบัญชีตามประกาศของคณะปฏิวัติ ฉบับที่ ๒๘๕ ข้อ ๑๑ ภายใน ๕ เดือน นับแต่วันปิดบัญชี ข้อ๕ บริษัทจำกัด ต้องส่ง ๕.๑งบดุลและบัญชีกำไรขาดทุนต่อนายทะเบียน ตามประมวลกฎหมายแพ่งและพาณิชย์ มาตรา ๑๑๙๙ วรรคสอง ภายใน ๑ เดือนนับแต่วันที่งบดุลนั้นได้รับอนุมัติจากที่ประชุมใหญ่ผู้ถือหุ้นของบริษัท ๕.๒บัญชีรายชื่อผู้ถือหุ้นต่อนายทะเบียน ตามประมวลกฎหมายแพ่งและพาณิชย์ มาตรา ๑๑๓๙ วรรคสอง ภายใน ๑๔ วันนับแต่วันประชุมสามัญผู้ถือหุ้นของบริษัท ข้อ๖ บริษัทมหาชนจำกัด ต้องส่ง ๖.๑งบดุล บัญชีกำไรขาดทุน รวมถึงงบแสดงการเปลี่ยนแปลงในส่วนของผู้ถือหุ้น งบกำไรสะสม งบกระแสเงินสด งบย่อยและหมายเหตุประกอบงบการเงินรายงานประจำปีและรายงานการประชุมผู้ถือหุ้นเฉพาะที่เกี่ยวกับการอนุมัติงบดุลการจัดสรรกำไรและการแบ่งเงินปันผลต่อนายทะเบียน ตามพระราชบัญญัติบริษัทมหาชนจำกัด พ.ศ. ๒๕๓๕ มาตรา ๑๒๗ ภายใน ๑ เดือนนับแต่วันที่ประชุมผู้ถือหุ้นอนุมัติงบดุล ๖.๒บัญชีรายชื่อผู้ถือหุ้นต่อนายทะเบียนตามพระราชบัญญัติบริษัทมหาชนจำกัด พ.ศ. ๒๕๓๕ มาตรา ๖๔ ภายใน ๑ เดือนนับแต่วันที่ประชุมผู้ถือหุ้นอนุมัติงบดุล ข้อ๗ งบดุลและบัญชีกำไรขาดทุนที่กำหนดให้ส่ง ต้องมี ๗.๑รายการย่อตามที่กำหนดไว้ในกฎกระทรวง ฉบับที่ ๒ (พ.ศ. ๒๕๑๙) ออกตามความในประกาศของคณะปฏิวัติ ฉบับที่ ๒๘๕ พ.ศ. ๒๕๑๕ หรือกฎกระทรวงฉบับที่ ๗ (พ.ศ. ๒๕๓๙) ออกตามความในพระราชบัญญัติบริษัทมหาชน จำกัด พ.ศ. ๒๕๓๕ แล้วแต่กรณี กรณีที่มิได้ประกอบธุรกิจและไม่มีบัญชีกำไรขาดทุนต้องหมายเหตุกรณีดังกล่าวไว้ในงบดุลนั้น กรณีเป็นงบดุลและบัญชีกำไรขาดทุนของบริษัทจำกัดและบริษัทมหาชนจำกัดให้หมายเหตุไว้ในงบดุลด้วยว่างบดุลนั้นได้รับอนุมัติจากที่ประชุมผู้ถือหุ้นครั้งใด เมื่อวันที่ เดือน ปีใดเว้นแต่ได้ส่งรายงานการประชุมผู้ถือหุ้นที่อนุมัติงบดุลนั้นไปพร้อมกับงบดุลและบัญชีกำไรขาดทุน ๗.๒หุ้นส่วนผู้จัดการของห้างหุ้นส่วนจดทะเบียน หรือกรรมการผู้มีอำนาจของบริษัทจำกัดหรือกรรมการผู้มีอำนาจของบริษัทมหาชนจำกัดหรือผู้จัดการของนิติบุคคลที่ตั้งขึ้นตามกฎหมายต่างประเทศ แล้วแต่กรณีลงลายมือชื่อรับรองว่าถูกต้องและประทับตรานิติบุคคลนั้น (ถ้ามี)ในงบดุลและบัญชีกำไรขาดทุนทุกหน้า ๗.๓รายงานของผู้สอบบัญชีรับอนุญาตลงลายมือชื่อรับรองการสอบบัญชีด้วยหมึก ในเขตกรุงเทพมหานคร จำนวน ๑ ฉบับ นอกเขตกรุงเทพมหานคร จำนวน ๒ฉบับ กรณีที่งบดุลและบัญชีกำไรขาดทุนได้จัดพิมพ์เป็นรายงานประจำปี ซึ่งได้มีการพิมพ์ลายมือชื่อของผู้สอบบัญชีไว้แล้วจะไม่มีลายมือชื่อด้วยหมึกของผู้สอบบัญชีรับอนุญาตก็ได้ ข้อ๘ การส่งงบดุลและบัญชีกำไรขาดทุน ต้องมีแบบนำส่งงบดุลและบัญชีกำไรขาดทุนตามที่อธิบดีกำหนด ข้อ๙ การส่งงบดุลและบัญชีกำไรขาดทุน ให้ผู้มีหน้าที่จัดทำบัญชีปฏิบัติดังนี้ ๙.๑กรณีที่สำนักงานแห่งใหญ่ตั้งอยู่ในเขตกรุงเทพมหานคร ให้ส่งต่อสำนักงานบริการข้อมูลธุรกิจ ดังนี้ (๑)งบดุลและบัญชีกำไรขาดทุน จำนวน ๒ ชุด (๒)แบบนำส่งงบดุลและบัญชีกำไรขาดทุน จำนวน ๑ ชุด (๓ ฉบับ) ๙.๒กรณีที่มีสำนักงานแห่งใหญ่ตั้งอยู่ในเขตท้องที่จังหวัดใดให้ส่งต่อสำนักงานทะเบียนการค้าจังหวัดนั้น หรือสำนักบริการข้อมูลธุรกิจ ดังนี้ (๑)งบดุลและบัญชีกำไรขาดทุน จำนวน ๓ ชุด (๒)แบบนำส่งงบดุลและบัญชีกำไรขาดทุน จำนวน ๑ ชุด (๔ ฉบับ) ข้อ๑๐ บัญชีรายชื่อผู้ถือหุ้นบริษัทจำกัดที่นำส่งต้องใช้แบบพิมพ์หรือจัดพิมพ์ขึ้นตามแบบที่สำนักงานทะเบียนหุ้นส่วนบริษัทกลางกำหนด ข้อ๑๑ บัญชีรายชื่อผู้ถือหุ้นบริษัทมหาชนจำกัดที่นำส่งต้องใช้แบบพิมพ์หรือจัดพิมพ์ขึ้นตามแบบที่รัฐมนตรีกำหนด ข้อ๑๒ การส่งบัญชีรายชื่อผู้ถือหุ้นบริษัทจำกัด และบริษัทมหาชนจำกัดต้องส่งพร้อมหนังสือนำส่งที่บริษัทจัดทำขึ้น โดยหนังสือนำส่งนั้นต้องระบุเลขทะเบียนบริษัทที่ตั้งสำนักงานแห่งใหญ่ จำนวนเอกสารที่นำส่งและให้กรรมการผู้มีอำนาจของบริษัทลงลายมือชื่อและประทับตรา (ถ้ามี) กรณีส่งบัญชีรายชื่อผู้หุ้นบริษัทจำกัดและบริษัทมหาชนจำกัด พร้อมกับงบดุลและบัญชีกำไรขาดทุนไม่ต้องจัดทำหนังสือนำส่ง ข้อ๑๓ การส่งบัญชีรายชื่อผู้ถือหุ้นบริษัทจำกัด และบริษัทมหาชนจำกัด ให้ปฏิบัติดังนี้ ๑๓.๑กรณีที่มีสำนักงานแห่งใหญ่ตั้งอยู่ในเขตกรุงเทพมหานครให้ส่งต่อสำนักงานบริการจดทะเบียนธุรกิจในเขตพื้นที่รับผิดชอบหรือสำนักบริการข้อมูลธุรกิจ จำนวน ๑ ชุด ๑๓.๒กรณีที่มีสำนักงานแห่งใหญ่ตั้งอยู่ในเขตท้องที่จังหวัดใดให้ส่งต่อสำนักงานทะเบียนการค้าจังหวัดนั้น หรือจะส่งต่อสำนักบริการข้อมูลธุรกิจก็ได้จำนวน ๒ ชุด ข้อ๑๔ การส่งงบดุล บัญชีกำไรขาดทุน อาจส่งโดยตรงต่อพนักงานเจ้าหน้าที่หรือส่งทางไปรษณีย์ลงทะเบียนตอบรับพร้อมกับแนบซองที่จ่าหน้ากลับคืนถึงตัวผู้ส่ง ซึ่งได้ปิดดวงตราไปรษณียากรครบถ้วนด้วยแล้วก็ได้ หมวด ๓ การแจ้งบัญชีหรือเอกสารประกอบการลงบัญชีสูญหายหรือเสียหาย -------------- ข้อ๑๕ การแจ้งบัญชีหรือเอกสารประกอบการลงบัญชีสูญหายหรือเสียหายให้ผู้มีหน้าที่จัดทำบัญชีแจ้งต่อสำนักงานบัญชีภายใน ๑๕ วันนับแต่วันที่ทราบหรือควรทราบถึงการสูญหายหรือเสียหายนั้น ดังนี้ ๑๕.๑กรณีที่มีสำนักงานแห่งใหญ่ตั้งอยู่ในเขตกรุงเทพมหานคร ให้แจ้งต่อสำนักงานกำกับดูแลธุรกิจ จำนวน ๒ ชุด ๑๕.๒กรณีที่มีสำนักงานแห่งใหญ่ตั้งอยู่ในเขตท้องที่จังหวัดใดให้แจ้งสำนักงานทะเบียนการค้าจังหวัดนั้น หรือจะแจ้งต่อสำนักงานกำกับดูแลธุรกิจก็ได้จำนวน ๓ ชุด ข้อ๑๖ การแจ้งตามข้อ ๑๕ ให้ใช้แบบตามที่สำนักงานกลางบัญชีกำหนดและให้ยื่นเอกสารประกอบดังนี้ ๑๖.๑สำเนาหลักฐานการแจ้งความต่อพนักงานสอบสวนหรือพนักงานเจ้าหน้าที่ตามประกาศของคณะปฏิวัติ ฉบับที่ ๒๘๕ ว่าบัญชีหรือเอกสารประกอบการลงบัญชีสูญหายหรือเสียหาย ๑๖.๒สำเนาหนังสือรับรองรายการจดทะเบียนนิติบุคคลในกรณีที่เป็นนิติบุคคล หรือสำเนาทะเบียนพาณิชย์ หรือสำเนาบัตรประจำตัวในกรณีที่เป็นบุคคลธรรมดา ๑๖.๓สำเนาหลักฐานการแจ้งเลิกกิจการ (ถ้ามี) หมวด ๔ การเปลี่ยนรอบปีบัญชีของนิติบุคคล ------------ ข้อ๑๗ การเปลี่ยนรอบปีบัญชีของห้างหุ้นส่วนจดทะเบียน บริษัทจำกัด บริษัทมหาชนจำกัด และนิติบุคคลที่ตั้งขึ้นตามกฎหมายของต่างประเทศจะกระทำได้เมื่อได้รับอนุญาตให้เปลี่ยนรอบปีบัญชีจากสารวัตรใหญ่บัญชี หรือสารวัตรบัญชีแล้ว ข้อ๑๘ การขออนุญาตเปลี่ยนรอบบัญชีให้ผู้มีหน้าที่จัดทำบัญชีปฏิบัติดังนี้ ๑๗.๑กรณีที่มีสำนักงานแห่งใหญ่ตั้งอยู่ในเขตกรุงเทพมหานคร ให้ยื่นคำขอต่อสำนักงานกำกับดูแลธุรกิจ ๑๗.๒กรณีที่มีสำนักงานแห่งใหญ่ตั้งอยู่ในเขตท้องที่จังหวัดใด ให้ยื่นคำขอต่อสำนักงานทะเบียนการค้าจังหวัดนั้นหรือจะยื่นต่อสำนักงานกำกับดูแลธุรกิจก็ได้ ๑๘.๓กรณีที่การเปลี่ยนรอบบัญชีของบริษัทจำกัด บริษัทมหาชนจำกัด ด้วยการขอจดทะเบียนเปลี่ยนแปลงข้อบังคับหรือตั้งข้อบังคับขึ้นใหม่ให้ยื่นคำขออนุญาตเปลี่ยนรอบปีบัญชีไปพร้อมกับการขอจดทะเบียนข้อบังคับ ข้อ๑๙ การขออนุญาตตามข้อ ๑๘ ให้ใช้แบบตามที่สำนักงานกลางบัญชีกำหนด และให้ยื่นเอกสารประกอบดังนี้ ๑๙.๑สำเนาหนังสือของกรมสรรพากรอนุญาตให้เปลี่ยนรอบปีบัญชี (ถ้ามี) ๑๙.๒รายงานการประชุมกรรมการบริษัทหรือผู้เป็นหุ้นส่วนแล้วแต่กรณี ที่อนุมัติให้เปลี่ยนรอบปีบัญชี ๑๙.๓สำเนาหนังสือรับรองรายการจดทะเบียนเป็นนิติบุคคลพร้อมวัตถุที่ประสงค์ ๑๙.๔สำเนารายงานการประชุมจัดตั้งบริษัท หรือข้อบังคับบริษัท (ถ้ามี) ๑๙.๕สำเนาหลักฐานการส่งงบการเงิน (สำเนาแบบ ส.บช. ๓) ครั้งสุดท้ายก่อนการขออนุญาต หมวด ๕ การขออนุญาตไม่เก็บรักษาบัญชีและเอกสารประกอบการลงบัญชี ----------- ข้อ๒๐ การยื่นคำขออนุญาตไม่เก็บรักษาบัญชีและเอกสารประกอบการลงบัญชีให้ผู้มีหน้าที่จัดทำบัญชี ปฏิบัติดังนี้ ๒๐.๑กรณีที่มีสำนักงานแห่งใหญ่ตั้งอยู่ในเขตกรุงเทพมหานครให้ยื่นคำขอต่อสำนักกำกับดูแลธุรกิจ ๒๐.๒กรณีที่มีสำนักงานแห่งใหญ่ตั้งอยู่ในเขตท้องที่จังหวัดใด ให้ยื่นคำขอต่อสำนักงานทะเบียนการค้าจังหวัดนั้นหรือจะยื่นต่อสำนักงานกำกับดูแลธุรกิจก็ได้ ทั้งนี้ตั้งแต่วันประกาศในราชกิจจานุเบกษาเป็นต้นไป ประกาศณ วันที่ ๒๓ เมษายน พ.ศ. ๒๕๔๒ นรวัฒน์ สุวรรณ อธิบดีกรมทะเบียนการค้า[รก.๒๕๔๒/๔๑ง/๔๓/๒๕ พฤษภาคม ๒๕๔๒] ภคินี/พิมพ์ ๒๑/๑๒/๒๕๔๔